సర్కార్ ఎగుమతిదారులకు సాయం చేయాలి: వాణిజ్య కార్యదర్శి
Hanumantha Reddy|
భారత ఎగుమతులు ఆగస్ట్‌లో 44 శాతం పెరిగినప్పటికీ ప్రపంచ ఆర్థిక వ్యవస్థల్లో నెలకొన్న ప్రస్తుత పరిస్థితుల దృష్ట్యా ప్రభుత్వం ఎగుమతిదారులకు సాయం చేయాల్సిన అవసరం ఉందని వాణిజ్య కార్యదర్శి రాహుల్ ఖుల్లర్ శుక్రవారం అభిప్రాయపడ్డారు.
గత ఆర్థిక సంవత్సరంలో మంచి వృద్ధిని సాధించిన భారత ఎగుమతిదారులు ఇటీవలి నెలల్లో రెండంకెల వృద్ధిని నమోదు చేస్తున్నారు. జులైలో ఎగుమతులు 80 శాతం వృద్ధి చెందాయి. అయితే భారత ఎగుమతులకు కీలకమైన అమెరికా, యూరప్‌ దేశాల ఆర్థిక వ్యవస్థల మందగమనం సెప్టెంబర్, అక్టోబర్ మాసాల్లో మరింత తీవ్రతరం అయ్యే అవకాశం ఉన్నందున 2012 మార్చితో ముగిసే ప్రస్తుత ఆర్థిక సంవత్సరానికి వాణిజ్య లోటు భారీగా పెరుగుతుందని ఖుల్లర్ తెలిపారు.
ప్రపంచంలో వేగంగా అభివృద్ధి చెందుతున్న ఆర్థిక వ్యవస్థల్లో భారత్ కూడా ఒకటి కావడంతో దిగుమతుల వృద్ధి కూడా ఇటీవలి నెలల్లో పెరిగింది. భారతదేశ దిగుమతుల్లో చమురు నుంచి పారిశ్రామిక యంత్ర పరికరాల వరకూ ఉన్నాయి.
ఆగస్ట్‌లో భారత ఎగుమతులు 44.2 శాతం పెరిగి 24.3 బిలియన్ డాలర్లకు చేరుకోగా దిగుమతులు అదే మాసానికి 41.8 శాతం వృద్ధితో 38.4 బిలియన్ డాలర్లకు పెరిగాయి. ఆగస్ట్‌లో వాణిజ్య లోటు 14.1 బిలియన్ డాలర్లుగా నమోదయినట్లు ఖుల్లర్ శుక్రవారం తెలిపారు. వాణిజ్య లోటు గత మూడు నెలల నుంచి పెరుగుతున్నది. జూన్‌లో 7.7 బిలియన్ డాలర్లుగా ఉన్న వాణిజ్య లోటు జులైలో 11.1 బిలియన్ డాలర్లకు, ఆగస్ట్‌లో 14.1 బిలియన్ డాలర్లకు చేరింది.
మార్చితో ముగిసే ప్రస్తుత ఆర్థిక సంవత్సరానికి వాణిజ్య లోటు 130 బిలియన్ డాలర్లకు చేరుకొంటుందని ఖుల్లర్ హెచ్చరించారు. 2010-11 ఆర్థిక సంవత్సరానికి ఇది 104.8 బిలియన్ డాలర్లు.
సంబంధిత వార్తలు